เตือนคนไทยไม่ควรฉีดแอลกอฮอล์ลงในอาหารทุกชนิด หากใช้แอลกอฮอล์ผิดประเภทอันตรายถึงชีวิต แนะใช้วิธีปรุงสุก ปลอดภัยกว่า
นายแพทย์เอกชัย เพียรศรีวัชรา ผู้อำนวยการสำนักส่งเสริมสุขภาพและโฆษกกรมอนามัย เปิดเผยถึงกรณีมีประชาชนบางกลุ่มเข้าใจว่า แอลกอฮอล์ประเภทเหล้าหรือสุรา และแอลกอฮอล์ฟู๊ดเกรด สามารถนำไปฉีดอาหารฆ่าเชื้อโรค หรือเชื้อโควิด-19 ได้นั้น เป็นความเข้าใจที่คลาดเคลื่อน เพราะในความเป็นจริง แอลกอฮอล์ฟู๊ดเกรดไม่ได้ใช้เพื่อการกินโดยตรง แต่มักใช้ในการผลิตอุตสาหกรรมประเภทเวชสำอางค์ อาหาร รวมถึงเครื่องดื่มแอลกอฮอล์ และส่วนมากจะมีความเข้มข้นน้อยกว่า 70 เปอร์เซ็นต์ จึงไม่สามารถฆ่าเชื้อโรคได้ ข้อมูลขององค์การอาหารและยาของสหรัฐอเมริกา ระบุว่า ความเสี่ยงจากการติดเชื้อผ่านทางอาหารและภาชนะบรรจุอาหารนั้นมีค่อนข้างต่ำ ดังนั้น เพื่อความปลอดภัยแนะนำให้กินอาหารสดใหม่ ปรุงสุกด้วยความร้อนอุณหภูมิ 70 องศาเซลเซียลขึ้นไป นาน 5 นาที ใช้ช้อนกลางส่วนตัว และปฏิบัติตามมาตรการ DMHTT เว้นระยะห่าง ใส่หน้ากากอนามัย ล้างมือบ่อยๆ สำหรับแอลกอฮอล์ตามท้องตลาดที่นิยมขายกันทั่วไปจะมี 2 ชนิดคือ เมทิลแอลกอฮอล์ และเอทิลแอลกอฮอล์ ซึ่งคุณสมบัติต่างกันมาก โดยเมทิลแอลกอฮอล์ เป็นแอลกอฮอล์ชนิดมีพิษ ใช้สำหรับอุตสาหกรรมต่างๆ เช่น ใช้เป็นเชื้อเพลิงจุดให้แสงสว่าง หรือปนกับทินเนอร์ สำหรับผสมแลคเกอร์ แต่ห้ามใช้กับร่างกายมนุษย์เด็ดขาด ส่วนเอทิลแอลกอฮอล์ สามารถใช้กับร่างกายมนุษย์ได้ เช่น ผสมในยาที่ใช้กิน ผสมในสุราหรือเครื่องดื่มประเภทของมึนเมา หรือใช้ทาภายนอกร่างกาย เช่น ล้างแผล ผ้าเย็น กระดาษเช็ดหน้า สเปรย์ เป็นต้น ส่วนแอลกอฮอล์ 2 ชนิดนี้ ไม่สามารถใช้แทนกันได้ เพราะจะทำให้ผู้บริโภคได้รับอันตราย เช่น ตาบอดหรือในบางรายอาจจะเสียชีวิตได้